b'\n_START_ARTICLE_\nO kri\xc5\xbeu in kri\xc5\xbeanih\n_START_SECTION_\n1. Oddaja\n_START_PARAGRAPH_\nSpiker zbira informacije o vasici Kri\xc5\xbe pri Trstu, rad bi naredil oddajo o Kri\xc5\xbeanih. Najstarej\xc5\xa1i podatki so iz leta 1489, v vasi so \xc5\xbeiveli kamnarji, ribi\xc4\x8di in kmetje; danes je druga\xc4\x8de, mnogi se vozijo v Trst na delo, \xc5\xbeivine je komaj kaj, a vinograde \xc5\xa1e zmerom obdelujejo in ribe tudi \xc5\xa1e lovijo. Spiker najde kri\xc5\xa1ke mo\xc5\xbee, kako gledajo pk morju in \xc4\x8dakajo na tune. Radi mu povejo kaj o svoji vasi, tudi kri\xc5\xbeko himno zapojejo. Pod Italijani je niso smeli, ne doma ne v o\xc5\xa1tariji; ampak v pr\xc5\xbeonu v Coroneu so jo pa radi zapeli.\n_START_SECTION_\n2. Lov na tune\n_START_PARAGRAPH_\nTinca, Mikola in Kostoca pazijo na morje, pogled imajo dober, saj le\xc5\xbei vas 200 metrov nad morjem. Tudi kolnar na visoki keruni (tunjeri) je na oprezu: prvi, ki bi zagledal ribo, mora opozoriti barko, ki spodaj na gladini \xc4\x8daka z mre\xc5\xbeami. Ribo res opazijo, mo\xc5\xbee prevzame neznansko razburjenje, z glasnimi klici v strokovnja\xc5\xa1ki latov\xc5\xa1\xc4\x8dini usmerjajo barko, da zajame dva vlaka tun. Zdaj je treba mre\xc5\xbee spravit na kopno, mo\xc5\xbeje ki vle\xc4\x8dejo, bodo za pla\xc4\x8dilo dobili lep kos tune, Mikola in Cesar pa naskrivaj pred gospodarjem spravita v barko nekaj rib, da bodo zve\xc4\x8der ob vinu za "bru\xc5\xa1kelcu". Med \xc5\xa1alami in petjem spravijo bogati ulov na varno.\n_START_SECTION_\n3. Osmica\n_START_PARAGRAPH_\nToni in Pepa se odpravljata v Ameriko, kompare jima je pisal, da ima posel z ameri\xc5\xa1kim zlatom in da bosta dobro \xc5\xbeivela pri njem. Vendar vse ka\xc5\xbee, da sta zamudila vlak za Trst, od koder bi morala s parnikom \xc4\x8dez morje do Amerike. Toni se jezi na Pepo, \xc4\x8de\xc5\xa1 da se je predolgo li\xc5\xa1pala, Pepa pa nanj, \xc4\x8de\xc5\xa1 da se je ustavljal pri vsaki o\xc5\xa1tariji. Stopita na osmico pri botri Leni, da bi izvedela, kdaj gre naslednji vlak. Pridejo tudi drugi mo\xc5\xbeje, dobre volje so, saj je bil ulov tun odli\xc4\x8den. Ob \xc5\xa1tefanu si pravijo ribi\xc5\xa1ke zgodbe; o letih bogatega ulova, o delfinu, ki jim je pretrgal mre\xc5\xbee itn. V veseli dru\xc5\xbebi \xc4\x8das te\xc4\x8de ko blisk, Toni in Pepa zamudita \xc5\xa1e zadnji vlak in s tem tudi zadnji parnik. Toni in Pepa se razne\xc5\xbeita in skleneta, da ne gresta nikamor \xe2\x80\x93 dom je pa le dom! Dru\xc5\xa1\xc4\x8dina veselo zapoje kri\xc5\xbeko himno.'